Diari Oficial de la Generalitat Valenciana


Sumari del DOGV 7286, del 02-06-2014 (2014/4839)

RESOLUCIÓ de 19 de maig de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a la posada en marxa dels plans de promoció internacional de les empreses de la Comunitat Valenciana per a l'exercici 2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7286

Data del DOGV
:   02-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4839


Data del document
:   19-05-2014

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de maig de 2014, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a la posada en marxa dels plans de promoció internacional de les empreses de la Comunitat Valenciana per a l'exercici 2014. [2014/4839]  
La Generalitat, conscient de les dificultats que troben les empreses per a l'accés al finançament, ha considerat d'interés prioritari destinar una part dels recursos disponibles a l'accés de les empreses als fons corresponents.  
És objectiu prioritari de la Generalitat fomentar l'increment de les exportacions i millorar el grau d'internacionalització de les empreses tenint en compte l'impacte que comporta per al creixement de la seua economia.  
L'objectiu específic de la present resolució és facilitar l'accés al finançament de les empreses perquè puguen realitzar les accions de promoció en els mercats exteriors.  
Esta resolució pretén així complementar la línia d'ajudes de la Direcció General d'Internacionalització de la Conselleria d'Ocupació, Indústria, Turisme i Comerç de l'exercici 2014 € Ordre de Promoció Internacional de Productes i Marques de la Comunitat Valenciana 2014- amb l'objectiu d'injectar liquiditat a les empreses de la Comunitat Valenciana durant el mateix exercici d'execució dels projectes d'internacionalització i, per a això, es contempla en esta orde el suport als gastos per a les quals no se sol·licite cap ajuda a través de l'Orde de Promoció de la Direcció General d'Internacionalització.  
En virtut de les facultats que em conferix l'article 4.2.i del Decret 4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial (IVACE), resolc:  
  
Article 1. Objecte de la resolució  
L'objecte d'esta resolució és establir les bases reguladores i la convocatòria per a la concessió per l'Institut Valencià de Competitivitat Empresarial (IVACE) d'ajudes en forma de préstec bonificat per a facilitar l'accés al finançament de les empreses de la Comunitat Valenciana que compten amb un Pla d'Internacionalització durant l'exercici 2014, de manera que puguen realitzar les accions de promoció en els mercats exteriors.  
  
Article 2. Objectiu de la convocatòria  
La convocatòria pretén facilitar l'accés al finançament de PIMES de la Comunitat Valenciana per a la posada en marxa i desenrotllament d'accions d'internacionalització.  
  
Article 3. Actuacions a donar suport. Requisits generals dels projectes objecte del préstec bonificat  
3.1. Per projecte s'entendrà qualsevol iniciativa de gasto sobre les accions que es preveuen en el pla d'internacionalització que realitze l'empresa per a la introducció o consolidació dels seus béns o servicis en els mercats internacionals.  
3.2. Els projectes hauran de consistir en un pla de promoció de l'empresa i els seus productes o servicis en els mercats internacionals, sense que hi haja limitació d'àrees geogràfiques. El projecte elegible consistirà en la posada en marxa d'actuacions dirigides a la consolidació i creixement internacional de les empreses.  
3.3. Les accions del pla d'internacionalització hauran de poder-se enquadrar en la següent tipologia d'actuacions de promoció:  
- Participació en certàmens firals o congressos internacionals en l'exterior  
- Esdeveniments i accions singulars de promoció en l'exterior  
- Creació i adaptació del material promocional de l'empresa  
- Desplaçaments als distints mercats internacionals inclosos en el Pla d'Internacionalització.  
- Gastos de certificació i homologació en els mercats de destinació  
- Qualsevol altra iniciativa relacionada amb les activitats que permeten la consolidació i el creixement internacional de l'empresa, sense que en cap cas estes consistisquen en l'establiment i explotació de xarxes de distribució en l'estranger  
Hi queden excloses les accions de promoció que es realitzen en territori nacional.  
3.4. El pressupost de projectes a finançar, d'acord amb els costos incentivables previstos en esta orde, haurà de ser major de 15.000 euros i inferior a 175.000 euros.  
3.5. Només podrà presentar-se un projecte per empresa sol·licitant.  
3.6. Els projectes hauran d'haver-se iniciat després de l'1 de gener de 2014 i finalitzar abans del 31 de desembre de 2014, o en una altra data posterior aprovada per resolució del director general de l'IVACE.  
3.7. Estes ajudes seran compatibles amb altres establides per una altra Administració Pública, sempre que es respecte la regla d'acumulació prevista en l'article 10.2.h d'esta resolució. No obstant això, en cas de comptar amb finançament comunitari els costos associats al projecte no podran rebre ajudes, en el marc d'esta convocatòria i d'altres, finançades pel Fons Social Europeu (FSE) o pel Fons Europeu Agrícola de Desenrotllament Rural (FEOGA).  
3.8. L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar -o almenys no impedir- l'accessibilitat per a les persones discapacitades. Així mateix, haurà d'executar-se en el marc d'un desenrotllament sostenible i de foment de la protecció i millora del medi ambient, i comptar ?en el cas que s'obtinga finançament comunitari- amb un certificat que declare la no afecció del projecte a la denominada Xarxa Natura, espai físic d'especial protecció mediambiental configurat així per la Unió Europea, certificat l'obtenció del qual es gestionaria per l'IVACE.  
  
3.9. En cas d'obtindre finançament comunitari en el marc d'esta convocatòria, el projecte subvencionat no haurà d'experimentar abans de transcorreguts cinc anys des del seu terme una modificació substancial, entenent davall este terme aquella en què:  
- la seua naturalesa o les seues condicions d'execució s'hagen vist afectades,  
- la concessió haja suposat l'atorgament d'avantatges indeguts a l'empresa,  
- o bé es produïsca un canvi en la naturalesa de la propietat d'una infraestructura o el cessament de l'activitat productiva.  
  
Article 4. Empreses beneficiàries  
4.1. Podran acollir-se a estes ajudes les PIMES que tinguen la seua seu social a la Comunitat Valenciana. Queden excloses les comunitats de béns i les societats civils, així com les associacions, fundacions, administracions públiques, i en general, les entitats sense ànim de lucre.  
  
Als efectes d'esta resolució, es considerarà PIME l'entitat les característiques de la qual s'ajusten al que disposa l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), DO L214 de 9.08.2008, d'ara en avant Reglament (CE) núm. 800/2008 RGEC, normativa disponible en l'adreça web de l'IVACE ?http://www.ivace.es?.  
4.2. De conformitat amb allò que disposa l'article 1 del Reglament (CE) núm. 1.407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis, DO L 352 de 24.12.2013, d'ara en avant Reglament (CE) núm. 1407/2013 a les ajudes a minimis, i sense perjuí del que establix l'apartat 2 de la disposició esmentada, no podran obtindre la condició de beneficiàries les empreses l'activitat de les quals estiga relacionada amb:  
- Els sectors de la pesca i l'aqüicultura regulats en el Reglament (CE) núm. 104/2000 del Consell (DO L17, 21.01.2000, p.22),  
- La producció primària de productes agrícoles.  
- Activitats relacionades amb l'exportació a tercers països o Estats membres.  
4.3. Per a l'exercici de la seua activitat les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4.4. En especial, les empreses beneficiàries hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'integració social dels minusvàlids; de la Llei Orgànica 3/2007, de 22 de març, per a la Igualtat efectiva de dones i hòmens; i de la Llei 9/2003, de 2 d'abril, per a la Igualtat entre dones i hòmens.  
  
4.5. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4.6. Serà requisit per a ser beneficiària que l'empresa siga viable econòmicament i financerament, considerant-se que s'incomplix este requisit quan s'incórrega en almenys dos dels següents supòsits d'acord amb informe emés per auditor extern inscrit en el ROAC (Registre Oficial d'Auditors de Comptes):  
- Que tinga un patrimoni net negatiu en l'últim any.  
- Que tinga uns resultats negatius acumulats superiors al 50 % del patrimoni net, sense considerar les pèrdues en l'últim any.  
- Que tinga un passiu corrent superior al 150 % de l'actiu corrent en l'últim any.  
- Que l'empresa tinga pèrdues en l'últim any superiors al 25 % del patrimoni net a l'inici del mateix exercici.  
  
Article 5. Característiques de l'instrument financer préstec bonificat. Costos subvencionables. Import màxim d'ajuda  
5.1. Tipus d'ajuda  
L'ajuda s'instrumenta com a bonificació del tipus d'interés d'un préstec concedit per l'IVACE (d'ara en avant, préstec bonificat), destinat a cobrir els gastos subvencionables del projecte previstos en el pla d'Internacionalització.  
5.2. Característiques del préstec bonificat:  
- Quantia del préstec: 100 % dels costos subvencionables, amb un límit de 50.000 euros.  
- Tipus d'interés: 0 %  
- Quotes d'amortització semestral, fins a completar un termini d'amortització de tres anys, excepte modificació aprovada per resolució del director general de l'IVACE.  
- Garanties: aval financer prestat per entitats de crèdit o per societats de Garantia Recíproca del 70 % del total de l'operació, que haurà de cobrir tant l'import del préstec com qualsevol gasto derivat de l'incompliment de l'obligació de reembossament.  
- Sense comissions d'estudi ni obertura de l'operació.  
5.3. Costos subvencionables  
Tots aquells costos relacionats amb les actuacions a donar suport descrites en l'article 3.3, sempre que no haja sol·licitat ajuda a través de l'Orde de Promoció de la Direcció General d'Internacionalització de la Conselleria d'Ocupació, Indústria, Turisme i Comerç de l'exercici 2014.  
  
5.4. Import màxim d'ajuda:  
Les ajudes descrites estaran subjectes al règim de minimis, el que suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. Als efectes de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1.407/2013 a les Ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 de la disposició esmentada.  
Als efectes de valorar si se superen els imports màxims d'ajuda establits pel règim de minimis, es considerarà el percentatge de l'equivalent brut de subvenció (d'ara en avant, EBS) percentatge que serà notificat a l'empresa abans de la concessió. El càlcul de l'EBS s'efectuarà sobre la base dels tipus d'interés de mercat aplicables en el moment de la concessió.  
  
Article 6. Presentació de sol·licituds de l'instrument financer préstec bonificat  
6.1. Sol·licitud normalitzada  
1. Els models de sol·licitud i la resta de documentació estaran disponibles en l'adreça d'Internet de l'IVACE: ?http://www.ivace.es- i es podran omplir utilitzant els mitjans electrònics i/o telemàtics proporcionats i disponibles per l'IVACE a través de l'adreça d'Internet adés esmentada.  
La presentació de la sol·licitud porta implícita l'acceptació de les bases d'esta convocatòria.  
6.2. Termini de presentació de sol·licituds:  
El termini de presentació de sol·licituds començarà el 4 de juny de 2014 i finalitzarà el 27 de juny de 2014 a les 15.00 hores.  
6.3. Documentació que ha d'acompanyar a la sol·licitud normalitzada:  
6.3.1. Memòria tècnica del projecte segons model disponible en l'adreça d'Internet de l'IVACE ?http://goo.gl/MSSPUA?. La memòria servirà de referent per a aplicar els criteris de valoració, d'ací que un defectuós o deficient ompliment, o la seua difícil comprensió, generarà una subestimació del projecte.  
6.3.2. Les empreses sol·licitants hauran d'aportar addicionalment ?a fi d'acreditar la seua viabilitat economicofinancera- estat de comptes financers dels tres últims exercicis tancats, segons model incorporat en la memòria tècnica del projecte, acompanyada de certificació firmada per auditor extern inscrit en el ROAC quantificant els resultats econòmics de l'empresa a què fa referència l'article 4.6.  
  
6.3.3. Pla d'Internacionalització de l'empresa sol·licitant.  
6.3.4. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
b) En el cas d'empreses sol·licitants la inscripció del qual en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
No caldrà aportar-hi la documentació anterior que ja estiga en poder de l'IVACE, sempre que es mantinga vigent i s'aporte declaració de vigència a l'efecte, segons model disponible en l'adreça d'Internet de l'IVACE: ?http://www.ivace.es?.  
6.3.5. Les empreses sol·licitants ompliran una declaració responsable referent a totes les altres ajudes de minimis rebudes d'esta o una altra administració, durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1.407/2013, a les ajudes de minimis o a altres reglaments de minimis, així com altres ajudes rebudes per els mateixos gastos subvencionables sotmesos a un reglament d'exempció o a una decisió adoptada per la Comissió.  
6.4. Lloc de presentació de sol·licituds  
6.4.1. Tant la sol·licitud com la memòria i la resta de documentació exigida es presentaran davant el Registre Telemàtic de la Generalitat, i este n'emetrà automàticament un resguard acreditatiu de la presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat. Una vegada omplit el formulari de sol·licitud i la resta de documentació des del tràmit telemàtic, s'haurà d'annexar la memòria tècnica del projecte en format electrònic. La grandària màxima de fitxer a annexar serà de 8 Mb.  
  
6.4.2. Ja que la sol·licitud ha de tramitar-se necessàriament per via telemàtica, només se n'admetrà la presentació davant el Registre Telemàtic i sempre que estiga firmada electrònicament per mitjà d'una firma electrònica avançada, basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat l'oportú conveni, que poden consultar-se en la pàgina web ?http://www.pki.gva.es/puntreg\_c.htm?.  
6.4.3. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del decret esmentat, com a procediment susceptible de tramitació a través del Registre Telemàtic de la Generalitat.  
6.5. La presentació de la sol·licitud comporta l'autorització a l'IVACE -excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent en les seues obligacions amb les administracions esmentades. En qualsevol cas l'IVACE podrà requerir directament l'empresa sol·licitant si la informació obtinguda presentara alguna incidència.  
6.6. Si la sol·licitud aportada fóra incompleta o presentara errors esmenables, es requerirà l'interessat perquè en el termini de 10 dies hàbils esmene la falta o acompanye els documents preceptius, amb advertència que si no ho fera se'l tindrà per desistit de la seua sol·licitud.  
6.7. Els requeriments a què es fa referència en este article, així com qualsevol altre que poguera realitzar-se per l'IVACE, s'efectuaran via telemàtica, si bé podran efectuar-se per fax o per correu electrònic o ordinari al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.  
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6.9. L'aportació de documents en contestació als requeriments referenciats, es podrà realitzar a través del Registre Telemàtic en l'adreça d'Internet de l'IVACE, sent aplicables els mateixos requisits sobre la utilització de firma electrònica avançada que els recollits en este article.  
  
  
Article 7. Instrucció i avaluació de sol·licituds. Criteris d'avaluació  
7.1. L'òrgan instructor del procediment de concessió d'ajudes serà l'Àrea de Promoció Internacional de l'IVACE.  
7.2. Les ajudes es concediran sota el règim de concurrència competitiva, per mitjà d'una comparació de les sol·licituds presentades, a les quals s'aplicaran els criteris de valoració fixats en este article i s'establirà una prelació segons la puntuació obtinguda, tot respectant els límits pressupostaris disponibles.  
7.3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb esta, procedirà a l'anàlisi dels projectes presentats i a l'aplicació dels criteris del programa; en el cas que la convocatòria resulte finançada per fons comunitaris es respectarà, així mateix, l'aplicació dels criteris de selecció del Programa Operatiu PO FEDER CV que siga aplicable per al període 2014-2020. Com a resultat de la seua actuació, l'òrgan instructor emetrà una preavaluació que serà elevada a la Comissió a què es referix l'article següent.  
  
7.4. Seran criteris d'avaluació els següents:  
a) Qualitat del projecte: màxim: 40 punts.  
Es valorarà la coherència tant del Pla d'Internacionalització presentat per l'empresa sol·licitant com del detall de les accions que s'hi preveuen.  
b) Millora prevista de la posició de l'empresa en els mercats internacionals: Màxim: 60 punts.  
Es valorarà la diversitat d'actuacions que l'empresa realitzarà en el present exercici, la disponibilitat de mitjans humans i econòmics, així com les raons per les quals es realitzen les accions en els diversos mercats internacionals.  
  
Article 8. Concessió de l'instrument financer préstec bonificat  
Després dels actes d'instrucció i l'aplicació dels criteris de valoració, els projectes seran elevats a una Comissió composta pel personal de l'IVACE que s'indica a continuació:  
Presidenta: la directora adjunta de l'IVACE (directora general d'Internacionalització)  
  
Vocals:  
El/la titular de la Direcció d'Àrea de Promoció Internacional.  
Dos tècnics de la Unitat IVACE Internacional.  
El cap de l'Àrea de Suport.  
Un tècnic de l'Àrea de Suport que actuarà com a Secretari, sense vot.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan el nombre de sol·licituds valorades positivament no permeta concedir el percentatge màxim de préstec establit en l'article 5 d'esta resolució, en relació amb el pressupost disponible del programa, la Comissió podrà o bé proposar l'assignació del límit màxim als projectes amb millor puntuació, o bé reduir el percentatge de préstec en la quantia que s'estime adequada, a fi que el pressupost es repartisca entre un nombre més gran de beneficiaris. La Comissió optarà per una o altra mesura valorant l'eficàcia de la convocatòria.  
  
En els casos de sol·licituds amb idèntica puntuació, es tindrà en compte, als efectes de resoldre l'empat, la puntuació obtinguda criteri a criteri seguint un orde decreixent, segons ítems de major ponderació, fins que es produïsca el desempat.  
Vista la proposta continguda en l'acta de la Comissió, el president de l'IVACE resoldrà sobre l'adjudicació de les ajudes, fixant expressament la quantia, i incorporant, si és el cas, les condicions i obligacions a què haja de subjectar-se l'empresa beneficiària.  
La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb expressió del Programa i crèdit pressupostari a què s'imputen, empresa beneficiària, subvenció concedida, i finalitat o finalitats de la subvenció. Així mateix les empreses beneficiàries seran incloses en una relació de beneficiaris de Fons Estructurals en compliment de la normativa sobre publicitat dels fons esmentats, en el cas que la convocatòria comptara amb finançament comunitari. Es delega en la directora adjunta de l'IVACE (directora general d'Internacionalització) la resolució dels recursos de reposició.  
La resolució de concessió podrà incloure una relació ordenada de totes les sol·licituds que no hagen sigut estimades, per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles perquè, en cas d'augment per generació pressupostària o alliberament de crèdit, puguen ser ateses per orde de puntuació.  
  
Article 9. Desemborsament del préstec al beneficiari  
Una vegada comunicada a les empreses beneficiàries la resolució de concessió, perquè puga fer-se efectiu el desemborsament del préstec, serà necessari que l'empresa beneficiària present en l'IVACE aval financer prestat per entitats de crèdit o per societats de Garantia Recíproca, que haurà de cobrir tant l'import del préstec com qualsevol gasto derivat de l'incompliment de l'obligació de reemborsament; l'aval serà del 70 % de l'import del préstec.  
Una vegada validat l'import i contingut de l'aval, l'IVACE, o una entitat col·laboradora, formalitzarà un document específic de condicions que comunicarà al beneficiari i realitzarà el desemborsament del préstec al compte corrent que este haja indicat. En el document emés el beneficiari acceptarà les condicions del préstec, inclòs el pla de venciments.  
  
En tot cas, l'empresa beneficiària podrà sol·licitar la cancel·lació de bestreta del préstec.  
  
Article 10. Obligacions de les empreses beneficiàries  
Seran obligacions de les empreses beneficiàries les indicades a continuació, així com les que es descriguen en el Manual d'Instruccions de Justificació aprovat per la direcció adjunta de l'IVACE (Direcció General d'Internacionalització).  
1. Execució del projecte:  
a) L'empresa beneficiària haurà de realitzar el projecte en la forma descrita en la memòria presentada junt amb la sol·licitud normalitzada, i de manera que es complisca la finalitat de l'instrument financer, respectant els costos indicats en la notificació de concessió i pels imports que s'hi especifiquen.  
b) En la justificació del gasto podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en altres, si bé únicament en les circumstàncies següents:  
- En els costos amb justificació superior al 80 per cent del que preveu la notificació, la disminució de gasto es podrà compensar fins a aconseguir-ne el cent per cent, amb els excessos provinents d'altres costos en què s'haja justificat per damunt del que preveu.  
- Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE.  
  
- Únicament el 20 per cent d'excés d'un cost podrà aplicar-se a compensar la menor justificació en altres.  
- La compensació entre costos no alterarà en cap cas la naturalesa del projecte.  
2. Acreditació de la realització del projecte:  
a) Amb data límit de 30 de gener de 2015 €o data posterior que puga aprovar-se per la directora adjunta de l'IVACE (directora general d'Internacionalització) el beneficiari haurà de presentar davant l'IVACE:\_  
  
- Els justificants de gasto i pagament, i la documentació complementària a estos requerida en el Manual d'instruccions de justificació d'ajudes.  
- La memòria resum de les activitats realitzades.  
- La relació de gastos i inversions de l'activitat, obtinguda a partir de l'aplicació informàtica Justificació.exe, descarregable des de ?http://www.ivace.es?.  
b) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari, que acredite l'eixida efectiva dels fons o còpia de la transferència.  
c) Queden exclosos els pagaments realitzats en efectiu o per caixa.  
d) En el cas que l'orde de transferència i/o l'apunt de l'extracte bancari siguen globals i, per tant, estiguen referits a diversos justificants de gastos relacionats o no amb el projecte, caldrà acompanyar-n'hi una relació degudament detallada en la qual apareguen el destinatari, la identificació del justificant del gasto (el número de la factura o el seu concepte) i l'import pagat. Esta relació haurà de ser segellada per l'entitat financera.  
e) L'empresa beneficiària haurà d'aportar com a mínim un 70 per cent de justificants de gastos del projecte pagats. La presentació d'un percentatge menor donarà lloc a la revocació de l'instrument financer préstec bonificat i al reintegrament de les quantitats percebudes, i els interessos de demora des de la seua percepció, llevat que tècnicament puga considerar-se que, tot i això, el projecte ha sigut efectivament desenrotllat i no se'n declare la revocació sinó la minoració.  
f) Quan l'import d'un gasto subvencionable supere, IVA exclòs, la quantia de 17.999,99 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària haurà d'aportar en fase posterior també justificació d'haver sol·licitat ?abans de la contracció de la depesa- com a mínim tres ofertes de diferents proveïdors -sense vinculació entre ells- llevat que per les especials característiques dels gastos subvencionables no hi haja en el mercat prou nombre d'entitats que el subministren o presten, i així es faça constar en un informe firmat pel representant legal, que haurà de contindre almenys:  
- Quines van ser les característiques dels gastos que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Este informe no serà admés com a justificant de la no presentació de 3 ofertes si el seu argument es basa en:  
· Les característiques del proveïdor (per exemple: «proveïdor habitual», o «subministrador únic» sense que en este cas s'aporten més dades que ho acrediten).  
· Les característiques genèriques del bé o servici (per exemple: «caràcter tecnològic del servici»).  
· Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Alhora, hauran d'acompanyar un annex a l'informe que documente com s'ha realitzat la cerca de proveïdors del bé o servici.  
La selecció de les ofertes haurà de realitzar-se entre empreses en què, almenys dos d'elles, no siguen empreses associades al beneficiari i membres de la seua Junta Directiva o Consell d'Administració, ni tinguen drets de vot superiors al 50 %. La petició d'ofertes procurarà documentar-se de forma escrita, i en tot cas serà necessari que vagen firmades i segellades per les respectives empreses ofertants, consignant-se'n les dades identificatives. L'elecció entre les ofertes presentades haurà de recaure en la més econòmica, justificant en un informe l'elecció en un altre sentit.  
La no presentació dels informes a què fa referència este apartat, o la seua insuficiència, donarà lloc a la no consideració del cost subvencionable, amb la consegüent minoració o revocació del préstec bonificat concedit, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé o servici concret.  
  
g) El Manual d'instruccions de justificació d'ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes), d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal de l'empresa beneficiària.  
  
h) Documentació acreditativa del compliment de les condicions i obligacions específiques en el Manual d'instruccions de justificació d'ajudes.  
3. Amortització del préstec:  
El beneficiari iniciarà l'amortització del préstec en els terminis i condicions acceptades i segons el que disposa l'article 5.2.  
L'incompliment de les condicions de devolució del préstec, així com de la resta d'obligacions que dimanen de la present resolució, generarà l'obligació de tornar les quantitats rebudes anticipadament i meritarà interés de demora des del moment del desemborsament del préstec.  
  
En cas de la no devolució del préstec, IVACE podrà executar l'aval financer que l'empresa haguera presentat.  
4. Altres obligacions:  
a) Inserir en el material divulgatiu relacionat amb la difusió del projecte el logotip d'IVACE disponible en ?http://www.ivace.es?.  
b) Complir amb les seues obligacions fiscals i amb la Seguretat Social, de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c) En cas d'obtindre finançament comunitari en el marc d'esta convocatòria, conservar durant un període de 15 anys -i en tot cas durant el termini que establisca el Programa Operatiu FEDER de la Comunitat Valenciana per al període 2014-2020- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals sobre suports de dades generalment acceptats, entenent per estes les fotocòpies de documents originals, les microfitxes de documents originals, les versions electròniques de documents originals i els documents que només existisquen en versió electrònica. De no obtindre finançament comunitari, el termini de conservació a què es referix este apartat s'establix en 8 anys, i mentres puguen ser objecte de verificació i control en tot cas.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Tant en el cas que la present convocatòria es finance amb fons comunitaris, com en el cas que el beneficiari realitze per compte d'altri operacions de transport de mercaderies per carretera, o la seua activitat o sector es trobe en la situació descrita en l'article 1.2 del Reglament (UE) núm. 1.407/2013, de la Comissió, de 18 de desembre de 2013, en l'execució de les operacions s'haurà de mantindre a més un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit hauran de presentar en el compte justificatiu de la subvenció un llistat en què cada apunt que s'hi faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia de l'apunt esmentat que té relació amb la subvenció concedida, reflectint en el llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
e) Actualitzar qualsevol documentació presentada que haguera patit alguna modificació.  
f) Respondre de la veracitat dels documents aportats i en general de la informació facilitada.  
g) En cas de comptar amb finançament comunitari, haurà de facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de la seua execució.  
h) Comunicar a l'IVACE altres ajudes subjectes al règim de minimis (independentment dels costos subvencionables) i/o altres ajudes públiques o privades que hagueren obtingut o sol·licitat per als mateixos costos subvencionables. A més del que disposa l'article 3. 7 d'esta resolució, en cas de concurrència s'aplicaran les normes d'acumulació indicades a continuació i qualsevol altra que determine la normativa comunitària:  
Les ajudes de minimis previstes en la present convocatòria podran acumular-se amb:  
- Ajudes de minimis concedides d'acord amb el Reglament (UE) núm. 360/2012 de la Comissió, de 25 d'abril de 2012, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general (DO L 114, 26.4.2012, p.8) fins al límit màxim establit en este últim Reglament.  
- Ajudes de minimis concedides d'acord amb altres reglaments de minimis fins al límit màxim previst en l'apartat 5.3 de l'article 5 de la present resolució.  
- Ajudes estatals en relació amb els mateixos gastos subvencionables, si l'acumulació esmentada no excedix de la intensitat de l'ajuda o de l'import d'ajudes superior corresponent, fixat en les circumstàncies concretes de cada cas per un reglament d'exempció per categories o una decisió adoptats per la Comissió.  
i) Complir amb quantes obligacions deriven de la normativa d'aplicació especificada en l'article 14 d'esta resolució.  
  
Article 11. Control i Verificació. Minoracions i revocacions  
Tant les empresa beneficiària com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada, efectuades en qualsevol moment tant per l'IVACE com per qualsevol òrgan de l'administració Central de l'Estat i de la Generalitat, o ?en cas de comptar la convocatòria amb finançament comunitari- de la Unió Europea i els seus representants autoritzats, facilitant en tot moment quanta informació se sol·licite en l'exercici de les actuacions esmentades, i en especial posant a disposició la totalitat de documents necessaris per a una pista d'auditoria adequada.  
En cas de comptar amb finançament comunitari, les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra de les quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1.828/2006.  
A resultes de les verificacions efectuades a l'empresa beneficiària, el projecte podrà ser objecte de minoració o revocació tant si l'empresa ja haguera complit amb els terminis d'amortització com si es trobara en el període de devolució. En ambdós casos, haurà de restituir-se l'interés de demora corresponent de les quantitats indegudament percebudes des del moment de la seua obtenció.  
De conformitat amb la legislació sobre subvencions, l'incompliment de l'obligació de reintegrament tindrà, entre altres efectes, el de la impossibilitat de ser empresa beneficiària en successives convocatòries, sempre que es trobe en període executiu.  
  
Article 12. Dotació pressupostària  
La concessió dels préstecs bonificats establits en la present resolució es finançarà amb càrrec a la línia PT055000 Finançament Empresarial del pressupost de l'IVACE, per un import global màxim de 2.000.000,00 euros.  
En qualsevol cas es podrà incrementar el finançament quan es produïsca un augment del crèdit disponible, procedent d'altres convocatòries en què s'hagen resolt sol·licituds per import inferior al gasto inicialment previst, o dels quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que escaiga, i a la seua publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
El Programa podrà comptar amb finançament del Fons Europeu de Desenrotllament Regional (FEDER) en un percentatge del 50 %.  
  
Article 13. Marc normatiu  
Les ajudes arreplegues en la present resolució es concediran d'acord amb el que estableix:  
- La Llei 38/2003, de 17 de novembre, General de Subvencions, i disposicions de desplegament.  
- El Decret legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
  
- El Reglament CE núm. 1083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió i el Reglament CE núm. 1828/2006, que fixa les seues normes de desplegament i la resta de normativa sobre Fons Estructurals, en el cas que la convocatòria es finance amb fons comunitaris.  
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.  
  
- Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352, 24.12.2013)  
- El Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut De l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les Notificacions Telemàtiques de la Generalitat.  
- Qualsevol altra normativa que per la matèria li fóra d'aplicació.  
  
  
Article 14. Publicitat comunitària. Obligacions  
En el cas que la present convocatòria comptara amb finançament comunitari, l'empresa beneficiària s'assegurarà que les parts que intervenen en el projecte han estat informades del cofinançament en un 50 % pel Fons Europeu de Desenrotllament Regional (FEDER), i anunciarà clarament que el projecte ha estat seleccionat en el marc del Programa Operatiu FEDER de la Comunitat Valenciana per al període 2014-2020. Per a complir amb este requisit, l'empresa beneficiària hauria:  
  
- De col·locar en els béns tangibles subvencionats adhesius identificatius de la marca FEDER, en la forma establida en el Manual d'Instruccions de Justificació, i incloure el logotip FEDER i una declaració relativa al cofinançament del projecte pels Fons FEDER, tot això en la forma que s'establisca en la normativa d'aplicació al Programa Operatiu FEDER de la CV per al període 2014-2020.  
  
Article 15. Entitats col·laboradores i assistència tècnica  
L'IVACE podrà comptar amb entitats col·laboradores perquè actuant -en nom seu i pel seu compte-, entreguen i distribuïsquen els fons a les empreses beneficiàries, i l'assistisquen en determinades funcions auxiliars a la gestió dels expedients; igualment, podrà subscriure convenis amb altres entitats per a la concessió dels avals vinculats al projecte.  
  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desenrotllament, eficàcia i execució de la present convocatòria.  
  
Segona  
Esta resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de maig de 2014.- El president de l'IVACE: Máximo Buch Torralva.